b'\n_START_ARTICLE_\nH\xc3\xa4k\xc3\xa4myrkytys\n_START_SECTION_\nToimintamekanismi\n_START_PARAGRAPH_\nVeress\xc3\xa4 h\xc3\xa4k\xc3\xa4 sitoutuu 220 kertaa happea hanakammin punasolujen hemoglobiiniin, jolloin syntyy karboksihemoglobiinia. Koska h\xc3\xa4k\xc3\xa4 syrj\xc3\xa4ytt\xc3\xa4\xc3\xa4 tehokkaasti hapen, v\xc3\xa4henee elimist\xc3\xb6n hapensaanti verraten pienill\xc3\xa4kin h\xc3\xa4k\xc3\xa4pitoisuuksilla. Kun karboksihemoglobiinin osuus on 20 prosenttia veren hemoglobiinista, alkaa esiinty\xc3\xa4 oireita._NEWLINE_H\xc3\xa4k\xc3\xa4\xc3\xa4 on palokaasuissa noin prosentti, tupakansavussa jopa kaksi prosenttia. K\xc3\xa4sittelem\xc3\xa4tt\xc3\xb6miss\xc3\xa4 pakokaasuissa h\xc3\xa4k\xc3\xa4\xc3\xa4 on 4\xe2\x80\x937 prosenttia. Jos hengitysilman h\xc3\xa4k\xc3\xa4pitoisuus on 0,01 prosenttia tai pienempi, myrkytysoireita ei esiinny. Tunnin altistus h\xc3\xa4k\xc3\xa4pitoisuudelle 0,1 prosenttia kasvattaa karboksihemoglobiinin pitoisuuden 50\xe2\x80\x9380 prosenttiin, mik\xc3\xa4 on hengenvaarallista.'